દિવ્યાંગે અખિલેશને વોટ આપવા કહ્યું તો યુપી ભાજપના નેતાએ મોં પર ડંડો ફટકાર્યો
નવગુજરાત સમય | Publish Date: Dec 26 2018 3:16PM
એજન્સી,લખનૌ
યુપી ભાજપના નેતા મોહમ્મદ મિયાંનો એક વીડિયો સોશિયલ મીડિયા પર વાયરલ થયો છે, જેમાં તે એક દિવ્યાંગ વ્યકિતને ડંડાથી ભગાડતો જોવા મળે છે. તેમાં તે સતત એક માણસના મોંઢા પાસે ડંડો લઇને જતો નજરે પડે છે. વીડિયોમાં તે સમાજવાદી પાર્ટીના અધ્યક્ષ અખિલેશ યાદવ માટે મતદાનની વાત કરી રહ્યો છે. વીડિયોના સોશિયલ મીડિયા પર વાયરલ થયા બાદ અને તેના પર વિવાદ વધવા પછી હવે મોહમ્મદ મિયાએ સફાઈ આપી છે.
તેમણે કહ્યું કે તે વ્યક્તિ વડાપ્રધાન નરેન્દ્ર મોદી અને યુપીના મુખ્યમંત્રી યોગી આદિત્યનાથને અપશબ્દો કહી રહ્યો હતો. તેમણે કહ્યું કે તેણે દારૂ પીધેલો હતો. મેં પહેલા તેને સમજાવવાનો પ્રયાસ કર્યો, પરંતુ જ્યારે તે ન માન્યો તો મેં માત્ર તેને ત્યાંથી હટાવવાનનો પ્રયત્ન કર્યો હતો, તેના મોઢામાં ડંડો નહતો માર્યો. તેમણે સંપૂર્ણ ઘટનાક્રમને ભાજપની ઇમેજ ખરાબ કરવા માટે એક યોજના ગણાવી.
તો બીજી તરફ સંભલના સીઓ સુદેશ કુમારે જણાવ્યું ભાજપના નેતા મોહમ્મદ મિયાં દ્વારા એક દિવ્યાંગને મારવાની ફરિયાદ મળી, જેના પછી ગત રાત્રિએ આ અંગે કેસ દાખલ થયો. તેમણે એમ પણ કહ્યું કે દોષીની ધરપકડ માટે ટીમ મોકલવામાં આવી છે. દિવ્યાંગને ડંડાથી ભગાડવાની કોશિશ કરી રહેલા મોહમ્મદ મિયાંનો વીડિયો સામે આવવા પર સોશિયલ મીડિયા પર તેમની ઘણી આલોચના થઇ છે. આ ઘટના સંભલના એસડીએમ ઓફિસની સામે રવિવારે થઇ હતી. વીડિયોમાં દિવ્યાંગ વ્યકિત 'વોટ દે અખિલશેષ કો' કહેતો સંભળાય છે. ત્યારબાદ ભાજપનો નેતા તેને ડંડાથી હટાવી રહ્યા છે.